
R A P O R T

asupra propunerii legislative privind instituirea pensiei minime pe economie
1. În conformitate cu prevederile art.89 din Regulamentul Camerei Deputaţilor, republicat, Comisia pentru muncă şi protecţie socială a fost sesizată pentru dezbatere pe fond cu propunerea legislativă privind instituirea pensiei minime pe economie, trimisă cu adresa nr.Pl.x 227 din 8 iunie 2005.
La întocmirea prezentului raport, Comisia a avut în vedere avizele Consiliului Legislativ (nr.286/31.03.2005), Consiliului Economic şi Social (nr.632/07.04.2005), punctul de vedere al Guvernului şi avizele primite de la următoarele comisii:

· Comisia pentru egalitatea de şanse între femei şi bărbaţi (nr.204/21.06.2005);

· Comisia juridică, de disciplină şi imunităţi (nr.476/08.06.2005);

· Comisia pentru buget, finanţe şi bănci (nr.279/29.06.2005).
Propunerea legislativă are ca obiect de reglementare instituirea pensiei minime, în cuantum de 75% din salariul minim brut pe ţară.

Comisia propune Plenului respingerea iniţiativei legislative din următoarele considerente:
1. Proiectul de act normativ încalcă principiul contributivităţii şi cel al nediscriminării care stau la baza funcţionării sistemului naţional de pensii şi asigurări sociale, reglementat de Legea nr.19/2000, cu modificările şi completările ulterioare. Pe cale de consecinţă, orice cuantum adăugat celui rezultat din calcul conduce la încălcarea principiilor menţionate. Având în vedere cele precizate, cuantumul pensiei se stabileşte numai în funcţie de stagiul de cotizare realizat şi nivelul contribuţiei de asigurări sociale plătite în decursul activităţii profesionale.

2. Sursa de finanţare „credite externe” prevăzută în proiectul de act normativ la art.3 nu oferă certitudine în continuitatea plăţilor drepturilor de pensie.

2. Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.
3. La dezbaterea propunerii legislative au participat, în conformitate cu prevederile art.51 şi 52 din Regulamentul Camerei Deputaţilor:

a) din partea Guvernului: d-l Mihai Şeitan – Secretar de Stat la Ministerul Muncii, Solidarităţii Sociale şi Familiei, preşedintele Casei Naţionale de Pensii şi Alte Drepturi de Asigurări Sociale;

b) invitaţi: d-na Georgeta Gheorghe – director, d-na Cristina Stroe – inspector în cadrul Ministerului Muncii, Solidarităţii Sociale şi Familiei. 

4. La lucrările comisiei au fost prezenţi 18 deputaţi, din totalul de 19 membri ai comisiei.

Raportul comisiei a fost adoptat cu majoritate din voturile celor prezenţi.

5. Propunerea legislativă a fost respinsă de Senat în şedinţa din 6 iunie 2005.
6. Potrivit art.75 din Constituţia României, republicată, şi art.86 din Regulamentul Camerei Deputaţilor, Camera Deputaţilor este Cameră decizională.


În urma dezbaterilor în şedinţa din 28 iunie 2005, Comisia propune respingerea iniţiativei legislative, cu 14 voturi pentru şi o abţinere.

